20
Ngat omwaihei
1 Pe lang imu para sandre sih, iro mwonen lang iro mbungahiy ndron, Mariya para kol Maktala iya ngat pe inimei tehe pat, ara kantiriyaniy kinna mawen pohomara ngat. 2 Pwen pe ingap isa kili Simon Pita pe ndramira Yesu hamou i, yiy mepo Yesu ndriyan imbuluhi yiy, pe ipa, &lt;&lt;Hu kanwiri nombuwe Yapan kinna mawen ngat, pe yowu kanpahasani hape aleheh huiki yiy iyera aliy, ara pwi!&gt;&gt;
3 Pwen Pita pe ndramira Yesu hamou, ara hilya ngat. 4 Pe hilu malmou kene hilu ngap, hapeko ndramira Yesu hamou, ara ingap iramwaitini Pita pe iya ngat imu. 5 Pe itukuruhu pe ikondrim iya nondriyan pe inime hu ndrihiyap para waswas, ara huye ndron pwan, hapeko kinna nondriyan pwi. 6 Pwen Simon Pita mepo iho mulan isa, ara isarayah pe iya nondriya ngat. Pe inime hu ndrihiyap para waswas, ara huyendron pwan. 7 Pe ndrihiyap para sumweya paya ndramat mepo sumwa paya Yesu iya aliy, ara iye ndron pwan. Pe ndrihiyap ara, ara kankuimwaniy pwen iro mawen kili ndrihiyap para waswas mepo sumwa yiy iya aliy. 8 Pwen ndramira Yesu hamou mepo iramwaitini Simon Pita pe iho mu iya ngat, ara iya nondriyan i, pe inimei pe ipwotisingi lohongan. 9 (Konan hilu nimei, hapeko lohonga hilu, ara kinileu kinna Nongan Haiyan ta Ngindrai pwi, tehe Yesu, ara andre kitine kimat.)
10 Pwen ndramiran hu, ara humui huya suwe hu.
Yesu iyarayah iya kili Mariya para kol Maktala
11 Hapeko Mariya, ara iro tine ngawan poho mara ngat pe iro rang, iro rang pe itukuruhu pe ikondrim iya nondriya ngat. 12 Pe inime hilu angelou malmou koiwe hilu pallen hilrompwan hape aleheh mepo mamu nombuwe Yesu iro aliy. Pe hamou, ara impwan iyapwen te payan, pe hamou iyapwen te ndralkan.
13 Pwen hilu sok yiy hilpa, &lt;&lt;Nam, paratapeh amira rang?&gt;&gt; Pe pihin ara ipa, &lt;&lt;Hu kanwiri Yapan to kinna mawen, pe tono hape aleheh huiki yiy kinna aliy, ara pwi.&gt;&gt;
14 Pwen ipwai ihipwen, pe irapaiwani yiy pe inime Yesu iro tine ara, hapeko kinyirowei tehe, ara Yesu pwi.
15 Pwen Yesu isok yiy ipa, &lt;&lt;Nam, atarangsi tesah? Pe ata ten hiyeh?&gt;&gt; Pe pihin ara, ipa ndre yiy, ara mbukena piyang. Pwen ipa, &lt;&lt;Namandran, kapa ansap yiy kinna mawen, pwen apwai kisato tehe hape aleheh aniyki yiy kinyera aliy, pwen andre kuya wiri yiy.&gt;&gt;
16 Pe Yesu ipwai iya kili yiy ipa, &lt;&lt;Mariya!&gt;&gt; Pwen Mariya irapaiwani yiy pe iyoh iya kili yiy iya nongna kol Hibru, ipa &lt;&lt;Raponi&gt;&gt; (ndroiyi nongan aro, ara ipa, Ndramat para Hinonou.)
17 Pe Yesu ipa, &lt;&lt;Mbuna ambultuwe yo, paratesah, kunna kili Tomo mapu, hapeko aya kili nali hu pe apwai kiya kili hu apa, &lt;Yo andre kumui kuya paingan kili Tomo pe Tama wawu yi, pe kuya kili Ngindrai to, pe Ngindrai tawawu yi.&gt; &gt;&gt;
18 Pe Mariya para Maktala iya kili ndramiran hu iyapolo nongan para kiya nese pe ipa, &lt;&lt;Yo kunnime Yapan!&gt;&gt; Pe iwong iya kili hu iya hu nongan mepo Yesu kinpwai pwen kinna kili yiy.
Yesu iyarayah iya kili ndramiran hu
19 Pe iya piyahon para lang sih imu para sandre sih, iro mwonen ndramiran hu huro harong, pe hu kanwari hu papai topwei, paratesah, hunoh ta hu pohon para Yutah, ara Yesu isa pe iro tine mwalinga hu pe ipa, &lt;&lt;Ndriya wayis kiro kili wawu.&gt;&gt; 20 Iwong tora ihipwen, pwen ipwaingani kinima neken iro niman pe kesen kene iya kili hu. Pe ndramiran hu, ara pwesai iwiri hu iro mwonen hu nime Yapan.
21 Pwen iwong imui iya kili hu paiwe ipa, &lt;&lt;Ndriya wayis kiro kili wawu. Tomo, ara ipwandrisa yo, pwen yo upwandrisa wawu yi.&gt;&gt; 22 Ipa toro ihipwen, pwen ihili ngohan iya kili hu pe ipa, &lt;&lt;Akawiri Mwoiwan Haiyan. 23 Pwen kapa akatali hu pakut mwomwan ta hu ndramat, ara andre pakut mwomwan tahu kiyau. Hapeko kapa akantali hu pakut mwomwan tahu pwi, ara andre kinyau pwi.&gt;&gt;
Yesu iyarayah iya kili Tomas
24 Pe ndramira Yesu hamou ngalan Tomas, (mepo ngalan handra yi Titimus*) ara kinto polo hu iro mwonen Yesu isa pwi. 25 Pwen hu ndramiran hayah i, ara hupwai iya kili yiy hupa, &lt;&lt;Yowu kannime Yapan!&gt;&gt;
Hapeko ipwai iya kili hu ipa, &lt;&lt;Yo kunpwotisingi lohongo kinna aliy pwi, kipoo kunime hu ndreheyeka nil ita niman, pe kuiki kopwe nimo kiya hape aleheh mepo hu nil iya aliy, pe kuiki nimo kiya kesen.&gt;&gt;
26 Pe sandre sih iyamulan, yihu ndramira Yesu huro harong nondriya seu paiwe yi, pe Tomas ara iro sura hu. Pe papai kanwariy, hapeko Yesu, ara isa ko iro tine mwalinga hu. Pwen ipa, &lt;&lt;Ndriya wayis kiro kili wawu.&gt;&gt; 27 Pe ipwai iya kili Tomas ipa, &lt;&lt;Aiki kopwe nimam kisa iye, pe anime nimo. Nimam kiyah kisa pe aikiy kisa kese. Mbuna ahandrundru, pe apwotisingi lohongam.&gt;&gt;
28 Pwen Tomas ipwai iya kili yiy ipa, &lt;&lt;Wou, ara Yapan to, pe Ngindrai to!&gt;&gt;
29 Pwen pe Yesu ipwai iya kili yiy ipa, &lt;&lt;Wou apwotisingi lohongam, paratesah, annime yo. Lomwes ita kili hu mepo hu kannime yo pwi, hapeko hu pwotisingi lohongahu isa kili yo.&gt;&gt;
Ndroiyi nongan hiyan ta Yohanes
30 Pe Yesu, ara imbusi hu ndraikiya kaipisa pwoke soyon iro mbulmara ndramiran hu, hapeko kantatuluwihu kinto puk iye pwi. 31 Hapeko hu ndraikiya pwoke aro, ara ratuluwihu, pwen andre akapwotisingi lohonga wawu tehe Yesu ara Messayah, pe Noru Ngindrai Kamai. Pwen kapa akapwotisingi lohonga wawu kiya kili yiy, pwen andre akawiri taleh kiya ngalan.
* 20:24 TP: Titimus iya nongna kol Aram pe Krik ara hilpwai handra ko tehe &lt;&lt;mwan&gt;&gt; ENG: &lt;&lt;twin&gt;&gt;