11
Yesu pe Yohanes Ndramat para Paptais
1 Yesu ipomwanye iya kili ndramiran hu songui pe lumou ihipwen, pwen itali kol ara, para kiya hinuwani hu ndramat pe kiya pohowe nongan kiya nondriya hu kol ngawan para Kaliliy.
2 Pe iro mwonen Yohanes mepo iro nondriya kou, pe ihilong hu melit Mesayah iro mbusiy, pwen ipwandrisa ndramiran hu 3 para hu kaya pe kaya sok yiy, hu kapa, &lt;&lt;Wou ndramat mepo Ngindrai kintandrangan para kisa ara, ndre yowu koro sohoni hamou hira ndron i?&gt;&gt;
4 Pe Yesu isomwi hu, ipa, &lt;&lt;Akamui pe kaya nese ndrainga Yohanes kiya sehe melit wawu hilingiy pe wawu nimei. 5 Yihu mepo marahu iyoh, ara hunimnim. Pe yihu mepo ndrikahu mwomwan, ara hu topo rokai. Pe yihu mepo mwamwa kawa iro kili hu, ara huya howen. Pe yihu mepo ndraingahu iyui, ara ndraingahu ileu. Pe yihu mepo humat, ara hutine paiwe. Pe yihu mepo hundroisiy, ara huhilingi nongan hiyan. 6 Pe ndramat mepo ipwotisingi lohongan isa kili yo pe lohongan kinhindrundru pwi, ara lomwes kiro kili yiy.&gt;&gt;
7 Pe hu ndramira Yohanes huropo huyau, pwen Yesu iwong iya kili hu ndramat soyon iya, iyata Yohanes, pe ipa: &lt;&lt;Wawu yau iya kol ndrohoyin para kaya nime tesah? Parah hakou mepo nohai ita mbuiwaniy, ndre? 8 Kapa pwi, pwen wawu ya para kaya nime tesah? Ndramat hamou mepo isuluye yiy iya koyau lahayan? Pwi! Yihu mepo husuluye hu iya koyau lahayan, ara hutora nondriya suwe hu king. 9 Pwen wawu ya ndra para kaya nime tesah? Para kaya nime poropet hamou, ndre? Ehe! Pe yo upwai isa kili wawu tehe yiy poropet hamou, pe mbulyan ara ihou i. 10 Yohanes ara yiy ndramat ara, mepo pwayan kinpwai pwen, ipa toro:
&lt;Yo andre kupwandrisa ndramat para sapiya nongno, kiho mu kili wou,
pe andre kiramwaniyani meresayam.&gt;
11 Yo upwai ndrokonan isa kili wawu, mwalinga hu ndramat mepo hu pihin hu kanmwalahiy kinna tahu, ara hamou kinhohin kili Yohanes Ndramat para Paptais, ara pwi. Hapeko sehe ndramat mepo ngalan pwi, kiro kolo king mepo ngara kiro mu kiya aliy para kol paingan yang, ara yiy ihohin iyata Yohanes. 12 Iro lenge Yohanes Ndramat para Paptais isarayah, isa matnen mahapo, kolo king mepo ngara kiro mu kiya aliy para kol paingan yang, ara iropo isa iyapolo ndrangsai pwokeyan, pe hu ndramat para ndrangsai pwokeyan, ara hu hinonou para kapwahatiniy. 13 Paratesah, yihu poropet masih pe nongan para pwahanou i, ara huro pohowe nongna poropet, ipoo isa matne lenge Yohanes isarayah. 14 Pe kapa lohonga wawu kilahiy para wawu kapwotisingiy, Yohanes, ara yiy poropet Eliyah, mepo pwayan kinpwai para andre kisa ara. 15 Yihu mepo mandraingahu, ara hu kahalingi nongan iye.
16 Yo andre kuranonoye hu ndramat hasap para mahapo tehen tapeh? Yihu ara tehe hiyeh hu yi? Yihu, ara tehe hu mbunah ngara kampwan koro nondriya hu ndroho pehei, pe ngara kayoh kiya kili hu hayah, hu kapa toro:
17 &lt;Yowu, yowu ra ndramiya wawu,*
hapeko mbuwali wawu ndraniyai;
yowu pwandreundreu,
hapeko mbuwali wawu para karang mali wawu.&gt;
18 Paratesah, Yohanes kinsa, pe kinho namnam soyon pwi, pe kinho yin wain pwi. Hapeko hupa, &lt;Payit ita ndritan.&gt; 19 Hapeko Noru Ndramat isa pe iro namnam, pe iro yin wain, pe hupa, &lt;Akanime yiy! Yiy ara komkom, pe ndramat para kuimwa wain.† Yiy ara kowase hu ndramat para poya takis, pe hu ndramat pakut tahu mwomwan.&gt; Hapeko yihu hiyeh huwiri lohongai waison ta Ngindrai, ara hupwainganiy tehe lohongan, ara ndrokonan masih.&gt;&gt;
Toimwahu para hu kol ngawan mepo hu kantapaiwani ndriyahu pwi
20 Pwen Yesu ipomate hu ndramat para kol hayah, mepo imbusi hu ndraikiya pwoke tan soyon iro aliy, paratesah, yihu kantapaiwani ndriyahu pwi. Pe ipa, 21 &lt;&lt;O wawu ndramira kol Korasin! O wawu ndramira kol Petsaita! Toimwa wawu. Nopwaran namandran ita ndrita wawu. Kapa ndramat hamou kinna kol malkol Tayar pe Siton, pe kinmbusi hu ndraikiya pwoke kiro aliy tehe kinsarayah kinsa kili wawu pwen, ara andre hu kantapaiwani ndriyahu pwen ndrukoluw kinna, pe andre hu kansuluye hu pwen kinna koyau para koisirai, pe andre hu kantumwi hu pwen kinna palam i, para kipwainganiy tehe hu kantapaiwani ndriyahu. 22 Hapeko upwai isa kili wawu, kiro mwonen lang para tamwanye, koran nopwaran wawu nakakuniy, ara andre kiramwaitini kora nopwaran tahu para kol Tayar pe Siton. 23 Pe wawu para kol Kapernawum, wawu pakasikiye wawu kaya hu kol paingan yang, ndre? Pwi yoh. Wawu andre kaya pwan masih ndrohonoku hu ndramat kanmat. Kapa ndramat hamou kinna kol Sotom, pe kinmbusi hu ndraikiya pwoke kiro aliy tehe kinsarayah kinsa kili wawu pwen, pwen kol ara, ara andre kinto, kipoo kisa matnen lang nepo. 24 Hapeko upwai isa kili wawu, kiro mwonen lang para tamwanye, kora nopwaran wawu nakakuniy, ara andre kiramwaitini kora nopwaran para kol Sotom.&gt;&gt;
Kultuwayi Taman ara ipwainganiy iro kili Norun Kamai
25 Pe iro mwonen lang ara, Yesu ipa, &lt;&lt;Tomo, urawuloh isatam, Yahweh para kol paingan yang pe kol pwan, paratesah, wou ankulani hu melit aro kene kinna kili hu mepo lohongahu waison, pe hu mepo huwiri hinonou soyon. Pe wou, ara anpwaingani hu melit ara, kinna kili hu mbunah mendreheh. 26 Ehe, Tomo, iye ara tesah hiyan mepo anamiliy para kirayah.
27 Melit masih, Tomo kiniyki hu topwei kansa kili yo. Hamou kinpahasani Norun pwi, Taman opu ipahasani yiy; pe hamou kinpahasani Taman pwi, Norun opu ipahasani yiy. Pe hu mepo Norun inamiliy para kiyingani Taman kiya yelan kiya kili hu, ara yihu ara ko, hupahasani yiy.
28 Akasa kili yo, wawu ndramat mepo mandra wawu ipalat, pe kona wawu nopwaran, pe andre kuiki ngohongoh kisa kili wawu. 29 Pe talu kakuni pulukuwo,‡ pe awiri hinonou kiyau kili yo. Paratesah, kultuwayi ara waison, pe ngara kuiki yo kusa pwan. Pe andre mwoiwam kiwiri ngohongoh. 30 Paratesah, pulukuwo, ara waison, pe kono, ara mwakin opu.&gt;&gt;
* 11:17 Eng: We played the flute for you; TP: Mipela i winim mambu bilong yupela ... † 11:19 komkom—ndramat para namnam soyon; Eng: a glutton and a drunkard; TP: em i man bilong kaikai planti tumas, na em i man bilong dring planti wain tumas ‡ 11:29 Eng: my yoke; TP: plang ol i save putim long nek bilong ol bulmakau