6
Yukyuk iya kili hu mepo hu ndroisiy
1 Mara wawu kiro, wawu mbuna akapwaingani hu kultuw imwonen ta wawu kiya mbulmara hu ndramat para hu kanimei. Kapa wawu kambusiy tehen tora, pwen andre wawu kanwiri kenne wawu iyau kili Tama wawu iyera kol paingan yang, ara pwi.
2 Pwen pe kiro mwonen wawu naiki yukyuk kiya kili hu mepo hundroisiy, ara mbuna wawu kapwandrisa hamou kirandrah kimu, para kipwaingani tesah wawu nakambusiy, pwen tehe hu ndramat para pwandrandraman ngara hu kambusiy kiro nondriya hu yumwa mbultere. Pe kiro hu payangosai para hu ndramat hayah kasikiye hu. Upwai ndrokonan isa kili wawu, hu ndramat tehen tora, kennehu, ara hu kanwiriy topwei. 3 Hapeko kiro mwonen wawu naiki yukyuk kiya kili hu mepo hundroisiy, ara nimam kamou mbuna kipahasani tesah nimam mot ita mbusiy. 4 Pe tesah aikiy, ara aikiy kokohe ko. Pwen Tamam andre kinime tesah aikiy kokohe ko, pwen andre kiyki kennem.
Lohongai para katohun
5 Pe kiro mwonen wawu nakatohun, ara wawu mbuna kambusiy tehe hu ndramat para pwandrandraman ngara kambusiy. Paratesah, yihu namiliy para hu koro tine nondriya hu yumwa mbultere, ndre koro tine ngilse hu payango sai, pe katohun para hu ndramat kanime hu pe kasikiye hu. Upwai ndrokonan isa kili wawu, hu ndramat tehen tora, ara kennehu hu kanwiriy topwei. 6 Hapeko kiro mwonen wou natohun, ara asong aya nondriya kaput tam, pe awari papai, pe atohun kiya kili Tamam kokohe ko. Pwen Tamam andre kinime tesah ambusiy kokohe, pwen andre kiyki kennem. 7 Pe kiro mwonen wawu nakatohun, ara wawu mbuna kapwasosohou o mwaihei, tehe hu ndramat hu kowu ta Yapan, paratesah, hupa ndre kapa hu kawong soyon, pwen andre Ngindrai kihilingi hu. 8 Pwen wawu mbuna karayah tehe yihu, paratesah, mapu akansok Tama wawu, ara kinpahasani tesah wawu ndroisiy.
9 Pwen pe andre wawu katohun toro:
Tama yowu ayera kol paingan yang,
Ngalam ara ita haiyan.
10 Yowu tohun tehe kultuwayi kolo king tam mepo ngara aro mu kiya aliy ara kisa yelan,
pe namiliwam pwokeyan kirayah mannan kiro kol pwan,
kiya harong o tehe ita kol paingan yang.
11 Lang nepo ahang yowu anandrinai, anowu para lang sih tehe sih.
12 Pe atali hu pakut mwomwan towu,
tehe yowu ngara katali hu pakut mwomwan
tahu ndramat mepo
hu ngara kambusi pakut mwomwan kisa kili yowu.
13 Pe mbuna aluwani yowu kaya nondriya nohonou,
hapeko asopwat yowu kasa mawen kili Sinai.*
Paratesah, kolo king mepo ngara aro mu kiya aliy, pe pwoke namandran, iyapolo nonowa nganam,
ara masih atam, pe andre kinto-kinto. Ndrokonan.
14 Paratesah, kapa wawu katali pakut mwomwan tahu mepo humbusi pakut mwomwan isa kili wawu, pwen andre Tama wawu iyera kol paingan yang, ara andre kitali hu pakut mwomwan tawawu yi. 15 Hapeko kapa wawu kantali hu pakut mwomwan tahu ndramat hayah pwi, pwen Tama wawu iyera kol paingan yang, ara andre kintali hu pakut mwomwan ta wawu pwi yi.
Lohongai para kayuh anandrinai
16 Pe kiro mwonen wawu pakayuh anandrinai, ara mbulmara wawu mbuna kilomwa, tehe hu ndramat para pwandrandraman ngara kambusiy. Yihu ngara kambusi mbulmarahu kilomwa, para kiyinganiy kiya kili hu ndramat, para hu kanimei tehe yihu, ara huro yuh anandrinai. Upwai ndrokonan isa kili wawu, kennehu, ara hu kanwiriy topwei. 17 Hapeko kiro mwonen wou apayuh anandrinai, ara atumwi ndraikei kiya payam, pe asingani mbulmaram. 18 Pwen tehen tora ko, andre anpwainganiy kinna kili hu ndramat tehe wou oro yuh anandrinai, ara pwi. Hapeko Tamam mepo anho nime yiy pwi, ara yiy hamou opu andre kipahasaniy. Pe Tamam, ara ita nime tesah ata mbusiy kokohe, pwen andre kiyki kennem.
Wawu karawurani hu melit lahayan kennen namandran para kol paingan yang
19 Pe wawu mbukenan mbuna karawurani hu melit lahayan kennen namandran para kol pwan, mepo yih andre kiyni hu, pe andre hu kamwiyih kaya mwomwan masih, pe hu ndramat para pahana, ara andre hu katumbuwe papai, pe hu kaya pe hu kapahanowei. 20 Hapeko wawu mbukenan karawurani hu melit lahayan kennen namandran para kol paingan yang, mepo selei kinwenei para kiseleyaniy pwi, pe ngara hu konho muyih pwi, pe hu ndramat para pahana hu kanwenei para katumbuwe papai, pe kaya pahanowe hu pwi. 21 Paratesah, hape aleheh mepo menmena wawu mwayih ita aliy, ara ndriya wawu andre kiro aliy yi.
22 Pe mara ndramat ara tehe paisui para nombuwe ndramat. Kapa maram kiro hiyan, ara nombuwem masih andre kipep kiya nganan. 23 Hapeko kapa maram kiro mwomwan, pwen andre nombuwem masih kilokuh topwei. Pe kapa nganan ita nondriyam kilokuh, pwen lokuhan ara, ara namandran iya, ita kili wou!
24 Ndramat hamou kinlahiy kiro pwandrendres ta hilu namandran malmou, ara pwi. Yiy andre kihimwisnani hamou pe kinamili hamou, ndre welen andre kiso kiyata hamou, pe welen kimai kiyata hamou. Wawu kanlahiy para karayah pwandrendres ta Ngindrai, pe pwandrendres para menmena kol pwan kene, ara pwi.
Wawu mbuna kalohonge soyon
25 Pwen tehen tora ko, upwai isa kili wawu, lohonga wawu mbuna kimwa kiya mipwan tawawu; kiya tesah wawu andre kayan, ndre kiya tesah wawu andre kayin; ndre nombuwe wawu, kiya tesah wawu nakasuluye wawu kiya aliy. Mwoiwa wawu, ara iramwaitini anandrinai, pe nombuwe wawu, ara iramwaitini koyau. 26 Akayirowe hu norukan hu hora woh yang, yihu konhohas, pe hu konhopo anandrinai pwi, pe hu konho mbultere anandrinai kinna kaisowa hu pwi yi, hapeko Tama wawu iyera kol paingan yang, ara ngara kihang hu anandrinai. Pe wawu ndramat, ara wawu ho hin iya, iyata hu norukan, ndre pwi? 27 Hiyeh tawawu kapa lohongan kimwa, ara ilahiy para kiposura lenge mwoiwan kiya niwen hape?
28 Pe paratapeh lohonga wawu imwa iya koyau? Akayirowe hu nonou hu tora lek piyang tapeh. Yihu konhopo mbulen pwi, pe hu konho mangse koiwehu pwi. 29 Hapeko upwai isa kili wawu, tehe nowiya nosa Solomon masih lahayan iya, ara kintamwatini lahaya hu nonou iye pwi yoh. 30 Pwen kapa Ngindrai ngara kinowi hu ndromwindriu para piyang tehen tora, mepo topo lang nepo ko, pe kiya moh, ara andre kapiyani hu kaya nondriya mwan, pwen wawu pahasaniy ndrokonan tehe Ngindrai andre kinowi wawu kiramwaitini nowiya hu nonou ara. Wawu tana wawu tehe ara ndrokonan, konan kapa wawu tora pwotisingi lohonga wawu hape kopu. 31 Pwen tehen tora ko, lohonga wawu mbuna kimwa, pe wawu kapa, &lt;Yowu andre kaini tesah eh?&gt; ndre &lt;Yowu andre kaimwi tesah?&gt; ndre &lt;Yowu andre kasuluye yowu kiya tesah?&gt; 32 Paratesah, yihu ndramat mepo hukowu ta Ngindrai, ara yihu ngara kanimanga hu melit masih tehen tora. Hapeko melit masih wawu ndroisiy, ara Tama wawu para kol paingan yang kinpahasaniy pwen. 33 Hapeko wawu katele kolo king Ngindrai mepo ngara kiro mu kiya aliy kimu, pe kiyasura kultuwayin imwonen, pwen hu melit masih kene aro, ara andre kihang wawu yi. 34 Pwen tehen tora ko, lohonga wawu mbuna kimwa kiya tesah para moh, paratesah, lohongai para moh, ara ita lang moh. Lang sih-sih, ara ma nopwaran para aliy.
* 6:13 Yihu ndramat hayah para tapaiwani nongna kol, ara hupa ndre nongan sahin iye &lt;Paratesah, kolo king, pe pwoke, iyapolo nonowa nganam, ara masih atam, pe andre kinto-kinto. Ndrokonan,&gt;ara Mattiu kintatuluwiy pwi. Hapeko iyamulan, hamou isa ratuluwi sura nongan aro.